Oikeuden tulkinnan mukaan työantaja on vastuussa työmatkalla olevasta työntekijästä riippumatta siitä, mitä työntekijä tekee työajan ulkopuolella.

Ranskalaismies oli työmatkalla. (Kuvituskuva) Jukka Lehtinen

Sydänkohtaukseen seksin harrastamisen jälkeen kuollut, mutta työmatkalla ollut ranskalaismies oli työtapaturman uhri ja miehen työnantaja on velvollinen maksamaan korvaukset miehen perheelle, pariisilainen vetoomustuomioistuin päätti maanantaina.

Vetoomustuomioistuimen päätös laajentaa entisestään työtapaturman määritettä Ranskassa, jossa työtapaturman seurauksena kuolleen perhe saa yleensä muhkeat korvaukset.

Teknikkona TSO-yrityksessä työskennellyt Xavier X. löytyi helmikuussa 2013 kuolleena kahden aikaan yöllä hotellihuoneestaan Meung-sur- Loiressa vähän sen jälkeen kun hän oli harrastanut seksiä paikallisen naisen kanssa.

Ranskan työviranomaisten mukaan Xavierin kuolema piti luokitella ”työtapaturmaksi”, jonka perusteella uhrin perhe on oikeutettu saamaan korvauksia niin valtiolta kuin työnantajaltakin.

Xavierin kumppanit ja lapset saavat nyt 80 prosenttia Xavierin palkasta tämän eläkeikään saakka. Työnantajan vastuu ei lopu vielä tähänkään, vaan se joutuu osallistumaan Xavierin eläkkeen maksamiseen.

Seksi kuuluu arkeen

Aiempi oikeusistuin päätti jo vuonna 2016, että seksin harrastaminen kuuluu normaaliin arkeen samalla tavalla kuin suihkussa käyminen tai syöminen.

Työnantajan mukaan sitä ei voida pitää vastuullisena työntekijän kuolemasta, vaikka se sattuikin työmatkalla, koska sydänkohtaus ei liittynyt työhön.

Työnantaja lisäsi myös, että Xavier ei ollut työnantajan järjestämässä hotellihuoneessa ja että mies oli syyllistynyt aviorikokseen.

Vetoomustuomioistuimen tuomarit viittasivat kintaalla työnantajan perusteluille. Oikeuden mukaan työmatkalla oleva työntekijä on työnantajan vastuulla riippumatta siitä, mitä hän tekee työaikana tai sen ulkopuolella.

Lähteet: Daily Mail, The Times